## Pravilnik o kaznenoj evidenciji

### NN 25/2000 (29.2.2000.), Pravilnik o kaznenoj evidenciji

# MINISTARSTVO PRAVOSUÐA

**457**

Na temelju članka 162. Zakona o kaznenom postupku (»Narodne
novine« br. 110/97, 27/98 i 112/99) ministar pravosuđa,
uprave i lokalne samouprave donosi

## PRAVILNIK

### O KAZNENOJ EVIDENCIJI

OPĆE ODREDBE

Članak 1.

Kaznenu evidenciju vodi Ministarstvo pravosuđa, uprave i lokalne
samouprave Republike Hrvatske(u daljnjem tekstu: Ministarstvo).

Članak 2.

Kaznena evidencija vodi se za sve osobe pravomoćno osuđene
za kaznena djela na području Republike Hrvatske, kao i
za osobe koje su za kaznena djela osudili strani sudovi, ako su
te osude dostavljene državnim tijelima Republike Hrvatske.

Članak 3.

Kaznena evidencija obuhvaća: osobne podatke o počiniteljima
kaznenih djela, podatke o izrečenim kaznama, sudskim opomenama
i uvjetnim osudama, sigurnosnim mjerama te odlukama kojima su
počinitelji oslobođeni od kazne, pravnim posljedicama
osude; podatke o kasnijim izmjenama osuda, kao i podatke o izvršenoj
kazni i o poništenju upisa neosnovane osude.

VOÐENJE EVIDENCIJE

Članak 4.

Kaznena evidencija (u daljnjem tekstu: evidencija) vodi se po
sustavu za elektronsku obradu podataka (u daljnjem tekstu: sustav
za EOP), kao i po sustavu odvojene kartoteke.

Članak 5.

Kaznena evidencija na sustavu za EOP sadrži evidenciju pravomoćno
osuđivanih osoba, evidenciju presuda i promjena po presudama.

Članak 6.

Evidencija osoba sadrži sljedeće podatke: prezime i
ime osobe, djevojačko prezime, JMBG, ime oca i majke, djevojačko
prezime majke, datum, mjesto i država rođenja, zanimanje
i prebivalište.

Članak 7.

Presude se unose u evidenciju sa sljedećim podacima: naziv
suda, broj i datum presude, datum pravomoćnosti, zakonski
naziv i opis kaznenog djela i koje su odredbe kaznenog zakona
primijenjene, vrsta kaznenopravne sankcije koja je izrečena
sa naznakom njezina trajanja, odluka o oslobođenju od kazne,
odluka o uračunavanju pritvora ili već izdržane
kazne.

Članak 8.

U evidenciju presuda unose se i sljedeći podaci: datum od
kada se osoba nalazi na izdržavanju kazne, podaci o izdržanoj
kazni, datum plaćanja novčane kazne, podaci o uvjetnom
otpustu, djelovanju izvanrednih pravnih lijekova, amnestiji i
pomilovanju, kao i odluke o provedenom postupku rehabilitacije.

Članak 9.

Evidencija po sustavu kartoteke sadrži za svaku osuđenu
osobu karton osuđene osobe te omot s kaznenim listovima, pravomoćnim
sudskim odlukama i drugim aktima na temelju kojih se upisuju podaci
u evidenciju.

UPIS PODATAKA U EVIDENCIJE

Članak 10.

Upis podataka u evidenciju obavlja se na temelju podataka iz pravomoćnih
sudskih odluka i drugih akata.

Svi podaci uneseni u računalo moraju imati dvije sigurnosne
kopije od kojih jedna mora biti na prijenosnom magnetnom mediju
i osigurana na odgovarajući način.

Sigurnosne kopije se pripremaju najmanje jedamput dnevno.

Članak 11.

Podatke koji se upisuju u evidenciju dostavljaju Ministarstvu:
prvostupanjski sudovi, ostali sudovi, odjel za izvršenje
kaznenih sankcija Ministarstva, te odjel za pomilovanja Ministarstva.

Sud ili tijelo iz stavka 1. mora poslati podatke koji se upisuju
u evidenciju najkasnije u roku od 15 dana od dana kada je nastala
činjenica koja se kao podatak upisuje u evidenciju ili
od dana kada je o njoj bilo obaviješteno.

Podaci iz st. 1. ovog članka dostavljaju se Ministarstvu
na obrascu br. 1. koji je tiskan uz ovaj Pravilnik i njegov je
sastavni dio.

DAVANJE PODATAKA IZ EVIDENCIJE

Članak 12.

Evidencija i spisi na temelju kojih se podaci upisuju u evidenciju
jesu službena tajna.

Podaci iz evidencije smiju se dati samo pod uvjetima propisanim
zakonom, na temelju zahtjeva koji je podnesen na temelju odredbe
čl. 86. Kaznenog zakona (»Narodne novine« br.
110/1997).

Članak 13.

Obrazac zahtjeva kojim se traži izvadak podataka iz kaznene
evidencije (obrazac br. 2), tiskan je uz ovaj Pravilnik i njegov
je sastavni dio.

Ako Ministarstvo utvrdi da je zahtjev nejasan ili nepotpun, pozvat
će podnositelja da zahtjev u određenom roku objasni
ili nadopuni.

Ako podnositelj ne postupi u skladu s navedenim pozivom, zahtjev
će se odbaciti.

Članak 14.

Građanin koji zatraži podatke iz kaznene evidencije za
sebe radi ostvarivanja prava u stranoj državi (članak
86. st. 5. Kaznenog zakona) mora navesti koja prava želi
ostvariti.

Članak 15.

Podaci o osudama stranih sudova smiju se davati samo sudovima,
državnim odvjetništvima i redarstvenim vlastima koji
vode izvide protiv osoba osuđenih pred stranim sudovima.

BRISANJE OSUDE IZ EVIDENCIJE

Članak 16.

Podaci upisani u kaznenu evidenciju brišu se odlukom Ministarstva:

1. kada po sili zakona nastupi rehabilitacija za pojedino kazneno
djelo (protekom rokova određenih zakonom i pod uvjetom da
za to vrijeme osoba nije ponovno osuđena zbog novog kaznenog
djela);

2. na temelju pravomoćne sudske odluke o brisanju osude;

3. na temelju odluke tijela nadležnog za davanje amnestije
ili pomilovanja kojom se određuje brisanje osude.

Članak 17.

Ministarstvo vodi rokovnik s podacima o osudama koje se brišu
nakon proteka rokova određenih za brisanje osude po zakonu.

Članak 18.

O brisanju osude iz evidencije načinit će se službena
zabilješka na kartonu i kaznenom listu u kartoteci osuđene
osobe.

Ako Ministarstvo nije postupilo prema stavku 1. ovoga članka,
osuđenik može zatražiti odluku kojom će ministarstvo
utvrditi da je rehabilitacija nastupila po zakonu i odrediti brisanje
osude.

Ako Ministarstvo ne postupi po zahtjevu osuđenika u roku od
30 dana od dana primitka zahtjeva, osuđenik može tražiti
da prvostupanjski sud donese rješenje o rehabilitaciji, odnosno
brisanju osude.

Članak 19.

Rješenje o brisanje uvjetne osude donosi prvostupanjski sud,
ako uvjetna osuda ne bude opozvana ni nakon jedne godine od dana
prestanka provjeravanja. Prvostupanjski sud takvo rješenje
odmah dostavlja Ministarstvu.

Članak 20.

Podaci o kaznenom djelu za koje je nastupila rehabilitacija ne
mogu se davati nikome na uvid.

Članak 21.

U izvadcima iz kaznene evidencije i uvjerenjima (potvrdama), ne
navode se podaci o brisanoj osudi ili osudi koja se po zakonu
smatra brisanom.

Članak 22.

Nakon brisanja osude podaci pohranjeni u elektronskom obliku brišu
se sa medija, a kazneni list se izdvaja u zbirku arhivske građe
koja je dostupna samo za stručna i znanstvena istraživanja
pod uvjetima određenim zakonom.

Članak 23.

Ovaj Pravilnik stupa na snagu osmog dana od dana objave u »Narodnim
novinama«. Tog dana prestaje važiti Pravilnik o kaznenoj
evidenciji Ministarstva unutarnjih poslova (»Narodne novine«
br. 32/96).

Klasa: 703-01/00-01/18
Urbroj: 514-03/01-00-2
Zagreb, 23. veljače 2000.

Ministar
**prof. dr. Stjepan Ivanišević,** v. r.

![](dodatni/374787.gif)

![](dodatni/374788.gif)

Pravilnik, NN 25/2000-457